FOR ABONNENTER

Automatisk oplæsning

Der er ikke oplæsning af denne artikel, så den oplæses derfor med maskinstemme. Kontakt os gerne på automatiskoplaesning@pol.dk, hvis du hører ord, hvis udtale kan forbedres. Du kan også hjælpe ved at udfylde spørgeskemaet herunder, hvor vi spørger, hvordan du har oplevet den automatiske oplæsning. Spørgeskema om automatisk oplæsning

USA har i årti efter årti siddet tungt på det økonomiske herredømme i verden. Men i løbet af det næste ti år vil Kina overtage magten.



Det mener et flertal på 53 procent af danskerne ifølge en ny meningsmåling gennemført af Megafon for Politiken og TV 2.

Til sammenligning mener henholdsvis 30 og 5 procent, at USA og Europa vil være verdens førende økonomiske supermagt i 2022.



Kina er nummer to

Ifølge lektor og Kinaekspert Clemens Stubbe Østergaard fra Aarhus Universitet har danskerne en ganske ædruelig vurdering af Kinas økonomiske gennemslagskraft 10 år fra nu.



»Der er vist ingen tvivl om, at Kina målt på økonomiens samlede størrelse vil være verdens største. Det sker nok allerede inden for de kommende år«, siger han.



Flere analyser har da også spået, at Kina, der i dag har verdens andenstørste økonomi, allerede i løbet af de næste fem år vil have fortrængt USA fra den økonomiske førerposition. Når det sker, vil det dog næppe blive fejret med pomp og pragt af den almindelige kineser, mener Clemens Stubbe Østergaard.



»Spørgsmålet er, om det overhovedet går op for kineserne. Målt i indkomst per indbygger halter Kina jo voldsomt bag efter de fleste lande«, siger han.



Svag købekraft

Det fremgår også af CIA’s World Factbook, der opgør den købekraftkorrigerede gennemsnitsindkomst i Kina til knap 50.000 kroner.

Det placerer Kina på en 122.-plads på listen over verdens rigeste lande. Efter blandt andet Ecuador, Thailand og Tunesien.